Концертът „Музиката на Западните Балкани“ закри европредседателството (СНИМКИ) | Банкеръ
Концентът „Музиката на Западните Балкани” отбеляза края на първото Българско председателство на Съвета на ЕС 2018 на 1 юли. Той беше открит от министъра за Българското председателство на Съвета на ЕС Лиляна Павлова.
"Шест месеца нашата страна беше под светлината на прожекторите, а нашите екипи и доброволци бяха лицето на България. С тях показахме, че България е достойна за не леката работа", каза министър Павлова при откриването. Тя благодари на всички млади хора, които безрезервно и напълно безплатно са работили за каузата, на екипа на НДК за денонощната работа и на целия екип на НСО, МВР и на всички служби, направили успешно Българското председателство, а страната ни и Балканите – център на събитията в Европа. Министърът благодари и на всички софиянци и гости на града за проявеното търпение и разбиране към мерките, предприети за гарантирането на сигурността и спокойствието на провежданите събития.
Стотици столичани се събраха пред новата открита сцена на НДК, за да се насладят на прекрасните изпълнения на Теодосий Спасов и неговата формация Western Balkans Band BG, и на музикантите от Спектрум и 4th Edition. Концертът започна с изпълнение на вокален ансамбъл „Славяни“ на Софийската филхармония и изпълнението на песните „Дафино вино“ и „Тръгнала е малка мома“.
понеделник, 02. юли 2018 - 11:06